**Izlaidums bērnudārzā “Pa piena ceļu”**

*Bērni sēdēs uz krēsliņiem. Pie katra krēsliņa krāsainos toverīšos salikti nepieciešamie rekvizīti: krāsaini kaprona lakati, ritma un mūzikas instrumenti)*

**Ievads:**

*Bērni nāk iekšā ar dziesmu* **“Pa piena ceļu” – B.Brice Nošu pielikums “Mana grāmatiņa 6-7 gadi”**

*Katrs dzied rindiņu mikrofonā, padodot mikrofonu nākošajam. 2. pantu dzied visi kopā.*

*Pēc dziesmas, bērni paliek stāvēt puslokā, bet skolotājas saka ievadvārdus: Brīnumbēbīši piedzima katrs savā laikā, un zvaigznēs bija ierakstīts, ka visi viņi satiksies bērnudārzā “Saimīte”.*

**Vācu tautas rotaļa “Kas pavasarī dzimis….”** *(nosauktie dodas un apsēžas uz krēsliņiem).*

Skolotāja -Asni stīdz uz augšu (Visi kopā) -Augšup!

1.Sk. - Liesmas plīv uz augšu (Visi)- augšup! Augšup!

2.Sk.- Spārni ceļ uz augšu (visi) - augšup! Augšup!

Sk.- Arī bērni aug un aug – uz augšu! (Laimonis Pēlmanis)

Sk.- Debess puses vērsies vaļā tā kā vārti plati.

Sk. -Aizzibēs uz citu pusi mūsu greizie rati.

Sk. – Ja kas nesaprasts vai pārprasts nav ko domāt ļaunu,

Sk.- Labot nepietiks vairs laika, nedz ar teikt ko jaunu.

Sk. – Un ja tomēr sīkumiņu kādam atstāt gadās,

Sk.- Mazu spožu asariņu tad, kad jāatvadās.

* Bet nu, runās, dziedās un dejos nu jau nākamie skolnieki!

**Izlaiduma gaita:**

**Dziesma “Labrīt”** *(vai jebkura cita sasveicināšanās dziesma)*

*Bērni paņem krāsainos lakatus un,saburzot tos, paslēpj plaukstās.*

\_ Kas noticis? Cepure pakausī kāpj. Kas noticis? Cimdi lien kabatās!

\_Kas noticis? Sāk jau sazaļot viss! Nu sakiet, kas noticis?

Visi: Pumpuri plaukst, ziedēt sāk viss! Pavasaris!

*(skanot pavasara mūzikai, visi lēni atver plaukstas, lai lakats “’uzplaukst”’ kā zieds. Pašūpo to rokās, apgriežas ap sevi un saliek lakatu ziediņus lēzenos grozos, kuri izveidoti kā zaļas lapas un novietoti sānos, un var palikt kā dekorācija. Skanot putnu čivināšanai, bērni klusi paņem instrumentus no toverīšiem un nostājas puslokā. Iznāk diriģents.)*

Visi saka: Pavasara simfonija!

**“Orķestris”** *(skaņdarbs vai kāda tautasdziesma par putniem – izmantojami svilpaunieki, trijstūri, metalafoni utt, pēc izvēles)*

Visi: Pavasarim seko vasara!

* Saule pāri malām iet. Šļakatas krīt pļavā.
* Uzzied košas pakalnes, uzzied visas pļavas.
* Dienas vasarai tāpēc tik garas, ka daudz darbu jāpadara.
* Audzē visu, ziemai gādā,
* Strādā vasara, strādā!

Visi: Vasarā nav slinkot vērts. Jāatkārto Alfabēts!

**Dziesma “Abc”, vai par burtiem.**

Visi: Kas notiek ziemā?

-Ziemā ir auksti, viss apsnidzis balts.

-Egles apakšā klusas, bet augšā šalc.

- Pa naktīm tik klausies – kraks, kraks. Sals kokus un krūmus krakšķina.

- Ko lai aukstā laikā dara?

Visi: Jādodas uz dejām!

\_Kurš ar kuru dejos? Zēni uzlūgs meitenes,

-Kam gan pārī būšu es?

-Sākas deja – pretī tieši, zēni nostājas kā brieži *(izskrien 2 zēni un nostājas meitenei pretī)*

-Kas nu īsti sanāk, manā priekšā divi klanās *(zēni pietupjas uz ceļa)*

-Skatos vienā, skatos otrā. Pēkšņi klūp viens otram matos *(zēni imitē kaušanos un aizbīdās malā)*

-Tikmēr pienāk trešais klāt.

Zēns-Vai es drīkstu aicināt?

Meitene: Nedrīkst palaist garām deju. Dodu roku es un eju!

**Deja**

Visi: Rudens sauc uz skolu!

-Vai jūs zināt kuras puķes rudenī visskaistākās?

-Ja jūs zināt, ļoti lūdzu, vārdā nosauciet man tās.

- Zinu, zinu! Tētis teica: puķes skaistākās ir tās, kuras pirmā skolas dienā pirmklasniekiem rokās zied.

Māmiņ, cik mīļa tu esi, kad mani maziņu rokās nesi.

Nu liela esmu. Uz skolu laiks.

Ceļā mani pavadīs tavs smaids.

Tēti, kad došos uz skolu

Mīļi, mīļi tev solu:

Ik dienu zinības gūt, tev labākais dēliņš būt! (Vineta Vītola)

**Dziesma vai deja mammām un tētiem**

*Skanot fona mūzikai skaita pantiņus:*

1.Mana mīļa māmuliņa mani mīļi audzināja.

Uzvilkusi baltu kreklu pacēlusi saulītē.

2.Saulīt silta, māmiņ jauka abas vienu labumiņu.

No saulītes silti rīti no māmiņas mīļi vārdi.

3. Ai bērniņi, ai bērniņi klausiet tēvu, māmuliņu.

No māmiņas mīļi vārdi, tēva gudrais padomiņš.

* *Bērni apsveic vecākus un atgriežas vietās.*
* *Skolotāja dod vārdu iestādes vadītājai.*
* *Izsniedz apliecinājumus.*
* *Vārds vecākiem.*

**Dziesma “Atvadu dziesma bērnudārzam” CD “Kukaiņi” “Bērni aug dārziņā”** *(nodzied tikai pirmo pantu un piedziedājumu, tad turpina dziedāt mūzikas skolotāja, bērni iziet no zāles)*

*Dziedot visi iziet no zāles.*